## Odluka o uvjetima pod kojima se smatra da je osiguranik uzdržavao članove obitelji kao i o uvjetima prestanka prava na obiteljsku mirovinu uslijed nastale promjene u imovnom stanju odnosno prihodima u

### NN 44/1997 (25.4.1997.), Odluka o uvjetima pod kojima se smatra da je osiguranik uzdržavao članove obitelji kao i o uvjetima prestanka prava na obiteljsku mirovinu uslijed nastale promjene u imovnom stanju odnosno prihodima u

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 29. stavka 4. Zakona o mirovinskom i invalidskom osiguranju
("Narodne novine", br. 26/83., 5/86., 42/87., 34/89., 57/89., 40/90., 9/91.,
26/93., 96/93., 44/94.) te članka 6. točke 13. Statuta Republičkog fonda
mirovinskog i invalidskog osiguranja samostalnih privrednika Hrvatske ("Narodne
novine", br. 58/90., 21/92., 116/93., 23/95. i 24/97.), Upravni odbor Republičkog
fonda mirovinskog i invalidskog osiguranja samostalnih privrednika Hrvatske,
na sjednici održanoj 20. ožujka 1997., donosi

## **ODLUKU**

### **O UVJETIMA POD KOJIMA SE SMATRA DA JE OSIGURANIK UZDRŽAVAO ČLANOVE OBITELJI KAO I O UVJETIMA PRESTANKA PRAVA NA OBITELJSKU MIROVINU USLIJED NASTALE PROMJENE U IMOVNOM STANJU ODNOSNO PRIHODIMA U GODINI 1997.**

1. Kada je stjecanje prava na obiteljsku mirovinu uvjetovano uzdržavanjem
smatrat će se da član obitelji nema vlastitih prihoda dovoljnih za uzdržavanje
ako mu osnovica iz plaće od poljoprivredne djelatnosti (katastarski prihod)
ne premašuje svotu od 227,76 kn godišnje ili ako mu drugi stalni prihod
ne premašuje svotu od 130,21 kn mjesečno.

Ako član obitelji osiguranika iz stavka 1. ove točke, osim katastarskog
prihoda ima i druge prihode, katastarski prihod dijeli se sa 2,27 a mjesečna
svota svih ostalih prihoda sa 1,30 pa ako zbroj količnika ne premašuje
100 smatra se da član obitelji nema vlastitog prihoda dovoljnog za uzdržavanje.

2. Dio katastarskog prihoda od vlastitog poljoprivrednog imanja koji
otpada na člana obitelji za kojeg se utvrđuje pravo na obiteljsku mirovinu,
izračunava se tako da se dijeli na sve članove poljoprivrednog kućanstva
- srodnika koji žive na tom poljoprivrednom imanju.

3. Ako član obitelji osiguranika, za kojeg se utvrđuje pravo na obiteljsku
mirovinu, živi i ostvaruje prihod na poljoprivrednom imanju srodnika, u
vlastiti prihod toga člana obitelji od poljoprivredne djelatnosti uračunat
će se razmjerni dio katastarskog prihoda od toga poljoprivrednog imanja.
Dio katastarskog prihoda koji u smislu stavka 1. ove točke otpada na člana
obitelji, za kojega se utvrđuje pravo na obiteljsku mirovinu, izračunava
se tako da se katastarski prihod dijeli na sve članove poljoprivrednog
kućanstva srodnika koji žive na tom poljoprivrednom imanju i koji sudjeluju
u privređivanju i trošenju ostvarenih prihoda bez obzira na stupanj srodstva.

4. Navedeni cenzusi ne primjenjuju se kod ostvarivanja prava roditelja
na obiteljsku mirovinu iza smrti sina pripadnika Hrvatske vojske.

5. Smatrat će se da je osiguranik osigurao sredstva za uzdržavanje člana
obitelji, koji je živio izvan njegova kućanstva, ako je redovito davao
materijalna sredstva u prosječnoj vrijednosti od najmanje 185,86 kn mjesečno,
a drugi prihodi takvog člana obitelji ne premašuju visinu prihoda iz točke
1. ove odluke.

6. Smatrat će se da uzdržavanje nije prekinuto za vrijeme za koje je
osiguranik od kojega član obitelji izvodi svoje pravo na obiteljsku mirovinu,
bio uslijed objektivnih okolnosti, bez svoje krivice, privremeno spriječen
da stvarno uzdržava člana obitelji.

7. Ako kod korisnika obiteljske mirovine, kojemu je priznato pravo na
obiteljsku mirovinu na temelju utvrđenog uzdržavanja u smislu odluke, naknadno
nastanu promjene u imovnom stanju, uslijed kojih vlastiti prihodi premašuju
svote određene ovom odlukom primijenit će se odredba članka 137. Zakona
o mirovinskom i invalidskom osiguranju.

8. Ova odluka stupa na snagu idućeg dana od dana objave u "Narodnim
novinama", a primjenjuje se od 1. siječnja 1997.

Predsjednik Upravnog odbora

Republičkog fonda mirovinskog

i invalidskog osiguranja

individualnih poljoprivrednika

Hrvatske

dr. sc. Đuro Njavro, v.r.

Odluka, NN 44/1997-641